Kukočevi Bucksi ispali u prvom krugu doigravanja (2/5/03) - 2003-05-02
Milwaukee izgubio odlučujuću utakmicu protiv New Jerseya sa 101-113; a Lakersi odlaze u drugi krug nadjačavši Timberwolvese
Kukočevi Milwaukee Bucks više nisu u playoffu nakon poraza od New Jersey Netsa kod kuće rezultatom 113:101. Ukupan rezultat 4:2 za Netse, a upravo su četiri pobjede potrebne za prolazak u drugi krug doigravanja. Za pobjedničku momčad zaista su sjajno igrali Kenyon Martin s 29 poena i Jasson Kid, koji je ubilježio svoj šesti playoff triple-double. Učinak: 22 poena te po 11 skokova i aistencija. Toni Kukoč je za poraženu momčad igrao 34 minute uz učinak od 16 koševa, tri skoka i pet asistencija. Gary Payton je bio najučinkovitiji s 24 poena, ali Netsi su bili nepobjedivi. Vodili su čitav susret i zasluženo idu u drugi krug. U drugom krugu ih čekaju košarkaši Boston Celsticsa, koji su izbacili Indianu rezultatom 110:90. Paul Pierce je ubacio 27 poena, a Antoine Walker 21. Indiana nikada nije došla na manju razliku od 13 poena, iako je mladi Jermaine O`Neal opet sjajno igrao što potvrđuju sljedeće brojke: 25 poena i 19 skokova, ali je, isto tako, svoje suigrače ostavio na cjedilu, jer su ga suci izbacili s utakmice. U Zapadnoj konferenciji San Antonio prolazi u drugi krug nakon četvrte pobjede nad Phoenixom. Rezultat je 87:85. Tim Duncan je imao drugi triple-double u ovom playoffu: 15 poena, 20 skokova i 10 asistencija i treba napomenuti – četiri blokade. Za Phoenix je odličnu utakmicu odigrao Shawn Marion s 24 koša i 15 skokova, a ta se je ekipa pokazala kao vrlo tvrd orah za San Antonio. Ne zaboravimo da je Phoenix u regularnom dijelu sezone čak tri puta bio bolji od Spursa. Los Angeles Lakersi su u drugom krugu doigravanja nakon četiri pobjede nad odličnom Minnesotom. No, čini se da aktualni prvak ulazi u sve bolju formu, ali zaista im neće biti lako u konkurenciji Sacramenta, San Antonia i najvjerojatnije Dallasa da osvoje prvo mjesto u Zapadnoj konferenciji. U odlučujućoj pobjedi protiv Minnesote Kobe Bryant je imao 31 poena, Shaquille O`Neal 24, Fisher 16, George 12, Horry 11. Dakle, još se jednom potvrdilo da kada za Lakerse koševe postižu i drugi igrači osim Kobea i Shaqa, onda Lakersi i pobjeđuju.